KOUVOLAN HOVIOIKEUS
Kouvola 28.12.2006

Nro L 9

OIKEUSMINISTERIÖLLE

Asia:	Riidattomien velkomusasioiden kehittäminen - lausunto summaaristen asioiden kehittämistyöryhmän mietinnöstä 2006:15

	Pyydettynä lausuntona Kouvolan hovioikeus esittää kunnioittavasti seuraavaa:

	Hovioikeus kannattaa riidattomien velkomusasioiden säilyttämistä tuomioistuimissa ja niiden siirtomahdollisuutta käräjäoikeuksien välillä työtilanteen tasaamiseksi. Myös työryhmän esitykset sähköisen asioinnin edistämistämisestä, kustannusohjaustoimenpiteistä ja ulosoton hakemisesta haastehakemuksen yhteydessä ovat kannatettavia. Mainituilla uudistuksilla voidaan parantaa tuomioistuinlaitoksen tuottavuutta ja kustannustehokkuutta, minkä lisäksi niistä koituu hyötyä myös velallisille ja velkojille.

	Hovioikeus pitää velallisen suostumukseen perustuvaa saatavan suoraa ulosottoa lähtökohtaisesti kannatettavana. Menettely tarjoaisi velalliselle mahdollisuuden välttää vapaaehtoisesta perinnästä ja oikeudenkäynnistä aiheutuvat lisäkustannukset. Lisäksi se vapauttaisi tuomioistuimissa summaaristen velkomusasioiden käsittelyyn sitoutuneita resursseja muuhun käyttöön ja mahdollistaisi velkojalle ulosottoperusteen saamisen aikaisempaa nopeammin. Epäilys voidaan esittää sen suhteen, pystyykö maallikko havaitsemaan juridisesti selvästi perusteettoman vaatimuksen oikeusministeriön laatiman kirjallisen ohjeen avulla ja onko uusi menettely toisaalta omiaan lisäämään perusteettomien vaatimusten esittämistä. Joka tapauksessa mietintö tältä osin edellyttää Tatu Leppäsen toteamin tavoin lisävalmistelua.

	Kouvolan hovioikeus kannattaa lähtökohtaisesti myös haasteen tiedoksiantamista tavallisena postitiedoksiantona riidattomissa velkomusasioissa. Mietinnössä mainituista syistä - erityisesti takaisinsaantimahdollisuuden vuoksi - velallisen oikeusturva ei käytännössä vaarantuisi. Tähän nähden nykyistä tiedoksiantojärjestelmää on pidettävä tarpeettoman raskaana ja paljon kustannuksia aiheuttavana. Luottotietomerkinnän tekemisen ajankohtaa ja velallisen oikeusturvan parantamismahdollisuuksia yksipuoliseen tuomioon perustuvassa ulosottomenettelyssä lienee syytä vielä tarkemmin pohtia.

	Lausunto on valmisteltu työryhmässä, jossa ovat olleet jäseninä hovioikeudenlaamanni Sakari Pasila, hovioikeudenneuvos Raija Peltonen sekä määräaikainen hovioikeudenneuvos Helena Metso. Sihteerinä on toiminut viskaali Janne Arvela.

	Pertti Nieminen		Janne Arvela
	presidentti			viskaali